Проект!
Проект на Закон за изменение и допълнение на 
Закона за българската народна банка 
(Обн. ДВ бр. 4б от 10 юни 1997г., доп. ДВ. бр.49 от 29 април 1998 г., изм. ДВ. бр. 153 от 23 декември 1998 г., изм. ДВ. бр.20 от 5 март 1999г.; доп. ДВ, бр.54 от 15 юни 1999г., изм. ДВ. бр.109 от 18 декември 2001 г., изм. ДВ. бр.45 от 30 април 2002 г.)
§1. Чл. 6, ал. 1 се изменя така:                            
"(1)Седалището на Българската народна банка е град София. Тя има клонове в следните градове: Бургас, Варна, Враца, Плевен, Пловдив и Русе. Българската народна банка може да създава и други клонове в страната и представителства в страната и в чужбина.
§2. Законът влиза в сила три дни след обнародването му в Държавен вестник.

Мотиви
Проект на Закон за изменение и допълнение на
 Закона за българската народна банка
 (Обн. ДВ. бр.46 от 10 юни 1997 г., доп. ДВ. бр.49 от 29 април 1998г., изм. ДВ. бр. 153 от 23 декември 1998 г., изм. ДВ. бр.20 от 5 март 1999 г., доп. ДВ. бр.54 от 15 юни 1999г., изм, ДВ. бр.109 от 18 декември 2001г., изм. ДВ. бр.45 от 30 април 2002 г.)
Съгласно Закона на БНБ, основната задача на Българската народна банка е да въздейства за поддържане на стабилността на националната парична единица чрез провеждане на парична и кредитна политика и да съдейства за създаването и функционирането на ефективни платежни механизми. За да изпълнява тези си функции по оптимален начин, към момента БНБ е създала клонове в градовете Бургас, Варна, Враца, Плевен, Пловдив и Русе. Към настоящия момент, клоновете на БНБ изпълняват функциите на регионални каси, които снабдяват и освобождават от паричен ресурс търговските банки, следят за чистота на паричния поток и обслужват държавния и местните бюджети. Закриването на клоновете на БНБ ще оскъпи обслужването на бюджетните разплащания във всички споменати региони, ще затрудни взаимоотношенията между републиканския бюджет и общините и индиректно ще засегне гражданите им. Настоящият законопроект като се основава на дългогодишната традиция в съществуването на подобни клонове предлага те да се закрепят изрично в закон. Това ще гарантира и за в бъдеще ефективността на съществуващите платежни механизми.
Необходимо е да се отбележи, че тази законодателна промяна по никакъв начин не засяга автономността на Централната банка. БНБ остава напълно независима институция н запазва правото си да открива нови клонове, когато и където счете за целесъобразно.
Направеното проучване в страните от Европейския съюз, показва, че националните банки на страни с численост, сходна до тази на населението на нашата страна, имат централи в столиците си и клонове в по-големите си градове. За сравнение, най-много клонове съобразно числеността на населението има съседна Гърция, в която при обща численост на населението от 10 507 600 души, всеки 390 000 от тях се обслужват от отделен клон на националната им банка. В Белгия всеки клон на националната им банка обслужва по 850 000 души, в Португалия - при обща численост на населението от 9 957 300 души, клоновете на Banko de Portugal обслужват по 1 245 000 души. На фона на тези данни, България с общата численост на своето население от 8 283 200 души при така съществуващата структура на БНБ понастоящем чрез клоновете си обслужва по 1 380 500 души.

Следователно, така структурирана БНБ има един оптимален вид, който и позволява да развива дейността си еднакво добре, както на централно ниво, така и на регионално.
Вносителите на настоящия законопроект вярват, че предлаганото изменение ще допринесе роля за укрепването и утвърждаването на репутацията на БНБ пред българското общество. А в настоящата икономическа ситуация авторитетът и репутацията на Българска народна банка са от особено значение не само за ефективно изпълнение на нейните задачи, но и за функционирането и взаимодействието между всички останали държавни институции, на централно и местно равнище.
31.07.2002 	г.
Вносители: Мирослав Севлиевски и група народни представители